แห่ขายLTF1.9หมื่นล.
นักลงทุนกำไรเท่าตัวลดเสี่ยงหุ้น&#8216;RMF&#8217;ขายแค่พันล้านไตรมาส1
26 เม.ย. 2555

นักลงทุนกำไรเท่าตัวลดเสี่ยงหุ้น‘RMF’ขายแค่พันล้านไตรมาส1
ไตรมาสแรกปีนี้นักลงทุนแห่ขายกองทุน LTF สูง 1.9 หมื่นล้านบาท RMF แค่พันล้าน เหตุนักลงทุนกำไรเท่าตัวลดความเสี่ยงจากหุ้นขึ้นมากช่วง 3 ปี
บริษัท มอร์นิ่ง สตาร์ เปิดเผยว่า ไตรมาสแรกสิ้นสุด ณ วันที่ 30 มี.ค. 2555 มีเงินไหลออกจากกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) รวม 2.01 หมื่นล้านบาท โดยกว่า 95% หรือ 1.91 หมื่นล้านบาท มาจากกองทุน LTF ที่เหลือ 5% หรือ 1,000 ล้านบาท เป็นของกองทุน RMF 
ทั้งนี้ การขาย LTF ในปีนี้ถือเป็นตัวเลขสูงสุดตั้งแต่จัดตั้งกองทุนและสูงขึ้นมากเมื่อเทียบไตรมาสแรกของปี 2554 ที่มีเงินไหลออกจาก LTF เพียง 3,004 ล้านบาท และจากกองทุน RMF จำนวน 461.39 ล้านบาทเท่านั้น
สาเหตุที่เงินไหลออกจากกองทุน LTF ค่อนข้างมาก เกิดจาก 3 ปัจจัย คือ 1.ผู้ถือหน่วยลงทุนขาย หลังจากถือลงทุนครบ 5 ปีปฏิทินตามเงื่อนไข โดยลงทุนมาตั้งแต่ปี 2551 หรือก่อนหน้า 
2.นักลงทุนได้ผลตอบแทนที่สูงกว่าเท่าตัวจากการลงทุนในกองทุน LTF โดยเฉพาะที่ลงทุนในปี 2551 ช่วงสิ้นปี ซึ่งจากสถิติคือช่วงเวลาที่มีเงินลงทุนในกองทุน LTF มากที่สุด ดังนั้น นักลงทุนส่วนใหญ่จึงตัดสินใจขายหน่วยลงทุนออกมาและ 3.นักลงทุนบางส่วนอาจต้องการใช้เงินหรือต้องการลดความเสี่ยงลงทุนในหุ้น เนื่องจากตลาดหุ้นขึ้นมากตลอดช่วง 3 ปีที่ผ่านมา 
ทั้งนี้ เงินที่ไหลออกจาก LTF ในไตรมาสแรกที่ผ่านมา อาจมากกว่า 40% ของมูลค่าสินทรัพย์สุทธิของกองทุน LTF ในปี 2551 ซึ่งมีมูลค่า 4.5 หมื่นล้านบาท
สำหรับกองทุน RMF มีเงินลงทุนไหลออกน้อยกว่า LTF ถือเป็นเรื่องปกติ เนื่องจากมีข้อจำกัดในการขายคืนมากกว่า เช่น ผู้ลงทุนจะต้องมีอายุไม่ต่ำกว่า 55 ปี
อย่างไรก็ตาม คาดว่าเงินลงทุนส่วนใหญ่จะไหลกลับเข้าลงทุน LTF และ RMF อีกครั้งในช่วงครึ่งหลังของปี โดยเฉพาะไตรมาส 4 เหมือนทุกปี ซึ่งจากสถิติพบว่าตลาดหุ้นจะขึ้นช่วงท้ายปี ดังนั้น หากรอซื้อปลายปีมีโอกาสสูงที่จะซื้อในต้นทุนสูง จึงแนะนำการลงทุนแบบถัวเฉลี่ยเป็นทางเลือก 
สมาคมบริษัทจัดการลงทุน เปิดเผยมูลค่าสินทรัพย์สุทธิของกองทุน LTF ในไตรมาสแรกที่ผ่านมามีจำนวน 1.50 แสนล้านบาท เพิ่มขึ้น 2,161 ล้านบาท หรือ 1.45% จากสิ้นปีก่อนอยู่ที่ 1.48 แสนล้านบาท
บริษัทหลักทรัพย์จัดการกองทุน (บลจ.) กสิกรไทย ยังคงครองส่วนแบ่งการตลาดในกองทุน LTF สูงสุด 30.83% มีสินทรัพย์ภายใต้การบริหาร 4.63 หมื่นล้านบาท รองลงมา บลจ.ไทยพาณิชย์ 3.77 หมื่นล้านบาท ส่วนแบ่ง 25.11% และ บลจ.บัวหลวง 2.27 หมื่นล้านบาท ส่วนแบ่ง 15.11% 
กองทุน RMF มีสินทรัพย์รวม 9.82 หมื่นล้านบาท เพิ่มขึ้น 5,497 ล้านบาท หรือ 5.92% จากสิ้นปีก่อน โดย บลจ.กสิกรไทย ครองส่วนแบ่งอันดับหนึ่งเช่นเดียวกัน